ທ່ານ ສະກອັດ ໄຣອານ ປະທານສະພາສູງອົດສະຕຣາລີ (ເບື້ອງຂວາ) ແລະທ່ານ ໂທນີ ສະມິດ ປະທານສະພາຕ່ຳອົດສະຕຣາລີ ຕ້ອນຮັບທ່ານນາງ ຫງວຽນທິກີມເງິນ ປະທານສະພາແຫ່ງຊາດຫວຽດນາມ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊື້ອເຊີນຂອງທ່ານ ໂທນີ ສະມິດ ປະທານສະພາຕ່ຳອົດສະຕຣາລີ, ທ່ານ ສະກອັດ ໄຣອານ ປະທານສະພາສູງອົດສະຕຣາລີ ແລະລັດຖະບານອົດສະຕຣາລີ, ທ່ານນາງ ຫງວຽນທິກີມເງິນ ປະທານສະພາແຫ່ງຊາດ ແລະຄະນະຜູ້ແທນຂັ້ນສູງ ຂອງສະພາແຫ່ງຊາດຫວຽດນາມ ໄດ້ດຳເນີນການຢ້ຽມຢາມປະເທດອົດສະຕຣາລີຢ່າງເປັນທາງການ ແຕ່ວັນທີ 29 ພະຈິກ ຫາວັນທີ 2 ຕຸລາ 2017.
ພິທີຕ້ອນຮັບທ່ານນາງ ຫງວຽນທິກີມເງິນ ປະທານສະພາແຫ່ງຊາດ ແລະຄະນະຜູ້ແທນຂັ້ນສູງຂອງສະພາແຫ່ງຊາດຫວຽດນາມ ໄດ້ຈັດຂຶ້ນຢ່າງສົມກຽດທີ່ນະຄອນຫຼວງ ແຄນເບີຣາ ໂດຍການເປັນເຈົ້າພາບຂອງທ່ານ ໂທນີ ສະມິດ ປະທານສະພາຕ່ຳອົດສະຕຣາລີ ແລະທ່ານ ສະກອັດ ໄຣອານ ປະທານສະພາສູງອົດສະຕຣາລີ. ປະທານສະພາຕ່ຳແລະປະທານສະພາສູງອົດສະຕຣາລີສະແດງຄວາມຂ່ຳນັບຊົມເຊີຍຢ່າງສຸດໃຈຕໍ່ການຢ້ຽມຢາມປະເທດອົດສະຕຣາລີຢ່າງເປັນທາງການ ຂອງທ່ານນາງ ຫງວຽນທິກີມເງິນ ປະທານສະພາແຫ່ງຊາດ ແລະຄະນະຜູ້ແທນຂັ້ນສູງສະພາແຫ່ງຊາດຫວຽດນາມ, ພ້ອມກັນນັ້ນກໍ່ຢືນຢັນຄວາມໝາຍອັນສຳຄົນຂອງການຢ້ຽມຢາມ ຊຶ່ງເປັນການປະກອບສ່ວນເຂົ້າໃນການປັບປຸງ, ຊຸກຍູ້ການພົວພັນຮອບດ້ານແບບເພີ່ມທະວີ ມຸ່ງໄປສູ່ການຍົກລະດັບການພົວພັນຫວຽດນາມ-ອົດສະຕຣາລີຂຶ້ນເປັນຄູ່ຮ່ວມມືຍຸດທະສາດໃນປີ 2018.
ໃນຂອບການຢ້ຽມຢາມປະເທດອົດສະຕຣາລີ, ທ່ານນາງ ຫງວຽນທິກີມເງິນ ປະທານສະພາແຫ່ງຊາດຫວຽດນາມ ໄດ້ພົບປະເຈລະຈາກັບທ່ານ ໂທນີ ສະມິດ ປະທານສະພາຕ່ຳອົດສະຕຣາລີ ແລະທ່ານ ສະກອັດ ໄຣອານ ປະທານສະພາສູງອົດສະຕຣາລີ; ພົບປະຫາລືກັບທ່ານ ພີເຕີ ກາສະເກຣົາ ຜູ້ສຳເລັດລາຊະການອົດສະຕຣາລີ; ພົບປະກັບທ່ານ ຈູລີ້ ບີຊອບ ລັດຖະມັນຕີການຕ່າງປະເທດອົດສະຕຣາລີ ຄວບຕຳແໜ່ງຮອງປະທານພັກເສລີນິຍົມທີ່ກຳອຳນາດຢູ່ອົດສະຕຣາລີ, ທ່ານ ແຄຣີ ແຊນເດີເຊີນ ຜູ້ວ່າລາຊະການລັດອົດສະຕຣາລີຕາເວັນຕົກ, ທ່ານ ເວນີ ມາກອີນ ປະທານສານສູງສຸດລັດອົດສະຕຣາລີຕາເວັນຕົກ, ທ່ານ ເຄດ ດາວສ໌ ປະທານສະພາສູງລັດອົດສະຕຣາລີຕາເວັນຕົກ, ທ່ານ ລີເຊິ ແບເກີ ຮອງປະທານສະພາຕ່ຳລັດອົດສະຕຣາລີຕາເວັນຕົກ; ຕ້ອນຮັບການເຂົ້າຢ້ຽມຂ່ຳນັບຂອງທ່ານ ກີມ ຊາມເຊິນ ປະທານສະມາຄົມມິດຕະພາບອົດສະຕຣາລີ - ຫວຽດນາມ, ຜູ້ແທນນັກສຶກສາອົດສະຕຣາລີທີ່ຮຽນຢູ່ຫວຽດນາມຕາມຫຼັກສູດ ໂຄລົມໂບ ໃໝ່, ຜູ້ນຳຂອງກຸ່ມບໍລິສັດ ອານໂຄ (Alcoa) ແລະຜູ້ນຳບໍລິສັດ ອົດສະທຣານ (Austral); ພົບປະກັບພະນັກງານສະຖານທູດແລະຊຸມຊົນຊາວຫວຽດນາມຢູ່ອົດສະຕຣາລີ; ໄປຢາມອົງກາຈັດຕັ້ງການຄົ້ນຄວ້າວິທະຍາສາດແລະອຸດສະຫະກຳແຫ່ງສະຫະພັນທະລັດ (CSIRO) ແລະ ສູນຄົ້ນຄວ້າກະສິກຳສາກົນອົດສະຕຣາລີ (ACIAR); ເຂົ້າຮ່ວມແລະກ່າວປາໄສທີ່ກອງປະຊຸມສົນທະນາວິສາຫະກິດຫວຽດນາມ-ອົດສະຕຣາລີ ໂດຍກະຊວງແຜນການແລະການລົງທຶນຫວຽດນາມ, ສະຖານທູດຫວຽດນາມຢູ່ອົດສະຕຣາລີ, ສະຖານກົງສູນໃຫຍ່ຫວຽດນາມຢູ່ເມືອງ ເພິຣ໌ທ ແລະ ອຳນາດການປົກຄອງລັດອົດສະຕຣາລີຕາເວັນຕົກ ສົມທົບກັນຈັດຕັ້ງຂຶ້ນ.
ຢູ່ທີ່ບັນດາການພົບປະເຈລະຈາ ພົບປະຫາລືດັ່ງກ່າວ, ສອງຝ່າຍໄດ້ແລກປ່ຽນຄວາມຄິດຄວາມເຫັນນຳກັນຢ່າງເປີດອົກເປີດໃຈ, ກົງໄປກົງມາກ່ຽວກັບຫຼາຍບັນຫາ, ຫຼາຍຂົງເຂດທີ່ແທດຈິງ, ຜ່ານສິ່ງດັ່ງກ່າວໄດ້ປະກອບສ່ວນເພີ່ມທະວີຄວາມເຂົ້າໃຈຊຶ່ງກັນແລະກັນ. ໃນການປະຊຸມພິຈາລະນາຂອງສະພາສູງອົດສະຕຣາລີ, ປະທານສະພາສູງອົດສະຕຣາລີໄດ້ເຊີນປະທານ ຫງວຽນທິກິມເງິນ ເຂົ້າໃນຫ້ອງປະຊຸມ, ນັ່ງຢູ່ທີ່ໂຕະປະທານ ແລະເຊີນສະມາຊິກໃນຄະນະຜູ້ແທນສະພາແຫ່ງຊາດຫວຽດນາມທຸກຄົນເຂົ້າຮ່ວມໃນເວລາ 35 ນາທີ.
ບັນດາການນຳອົດສະຕຣາລີຕີລາຄາສູງຕໍ່ການທີ່ຫວຽດນາມໄດ້ຈັດຕັ້ງສັບປະດາຂັ້ນສູງ ເອເປກ 2017 ຢ່າງສຳເລັດຜົນ, ສະແດງຄວາມດີໃຈຕໍ່ການທີ່ນາຍົກລັດຖະມົນຕີຫວຽດນາມ ຫງວຽນຊວັນຝຸກ ແລະ ນາຍົກລັດຖະມົນຕີອົດສະຕຣາລີ ມານໂຄມ ເທິນໂບລ໌ ໄດ້ເປັນເອກະສັນກັນຈະຍົກລະດັບການພົວພັນລະຫວ່າງສອງປະເທດຂຶ້ນເປັນການພົວພັນຄູ່ຮ່ວມມືຍຸດທະສາດໃນເວລາໄວໆນີ້. ບັນດາການນຳອົດສະຕຣາລີໃຫ້ຄວາມສັງເກດວ່າ, ຜ່ານໄລຍະ 45 ປີແຫ່ງການສ້າງຕັ້ງການພົວພັນທາງການທູດ, ການພົວພັນລະຫວ່າງສອງປະເທດໄດ້ພັດທະນາຢ່າງບໍ່ຢຸດຢັ້ງ ແລະນັບມື້ນັບເລິກເຊິ່ງ ຮອບດ້ານ. ເຖິງວ່າສອງປະເທດຫ່າງໄກກັນທາງດ້ານພູມສາດກໍ່ຕາມ, ແຕ່ຫວຽດນາມເປັນຄູ່ຄ້າອັນດັບທີ 15 ຂອງອົດສະຕຣາລີ ແລະ ເປັນອັນດັບທີ 5 ໃນດ້ານຈຳນວນນັກຮຽນນັກສຶກສາ. ນອກນັ້ນ, ໃນ 3 ປີທີ່ຜ່ານມາ, ຈຳນວນນັກຮຽນນັກສຶກສາອົດສະຕຣາລີມາຮຽນຢູ່ຫວຽດນາມກໍ່ເພີ່ມຂຶ້ນຫຼາຍ.
ບັນດາການນຳສະພາແຫ່ງຊາດຂອງສອງປະເທດສະແດງຄວາມດີໃຈເມື່ອເຫັນວ່າ ການພົວພັນລະຫວ່າງສອງປະເທດໄດ້ຂະຫຍາຍຕົວແລະມີປະສິດທິຜົນ, ພິເສດແມ່ນນັບແຕ່ເມື່ອສອງປະເທດສ້າງຕັ້ງການພົວພັນຄູ່ຮ່ວມມືຮອບດ້ານໃນປີ 2009 ແລະ ຄູ່ຮ່ວມມືຮອບດ້ານແບບເພີ່ມທະວີໃນປີ 2015. ໃນທ່ວງທ່າພັດທະນາຢ່າງໄວຂອງການພົວພັນລະຫວ່າງສອງປະເທດນັ້ນ, ການຮ່ວມມືລະຫວ່າງສະພາແຫ່ງຊາດຫວຽດນາມແລະລັດຖະສະພາອົດສະຕຣາລີກໍ່ພວມພັດທະນາຢ່າງຈົບງາມ. ສອງຝ່າຍພວນຜັນຂະຫຍາຍເປັນຢ່າງດີ ຂໍ້ຕົກລົງຮ່ວມມືລະຫວ່າງສະພາແຫ່ງຊາດຫວຽດນາມແລະລັດຖະສະພາອົດສະຕຣາລີ (ລົງນາມໃນປີ 2013), ບັນດາການຢ້ຽມຢາມຫວຽດນາມຂອງປະທານສະພາຕ່ຳອົດສະຕຣາລີ ແອນາ ເບີເກິ (ປີ 2013) ແລະປະທານສະພາຕ່ຳອົດສະຕຣາລີ ບຣອນວີນ ບີຊອບ (ປີ 2014) ໄດ້ສ້າງພະລັງຊຸກດັນໃໝ່ໃຫ້ແກ່ການພົວພັນຮ່ວມມືລະຫວ່າງສອງສະພາແຫ່ງຊາດ. ສະພາແຫ່ງຊາດຫວຽດນາມຊຸດທີ່ 14 ໄດ້ສ້າງ ກຸ່ມມິດຕະພາບລັດຖະສະພາຫວຽດນາມ - ອົດສະຕຣາລີ ໂດຍທ່ານ ຫງວຽນແຮ້ງຝຸກ ຫົວໜ້າຫ້ອງວ່າການສະພາແຫ່ງຊາດ, ເລຂາທິການໃຫຍ່ສະພາແຫ່ງຊາດ ເປັນຫົວໜ້າກຸ່ມ.
ພິເສດ, ບັນດາການນຳຂອງລັດຖະສະພາອົດສະຕຣາລີໄດ້ສະແດງຄວາມເອົາໃຈໃສ່ ແລະ ເປັນເຈົ້າການເວົ້າເຖິງບັນຫາທະເລຕາເວັນອອກ; ພ້ອມກັນແບ່ງປັນຄວາມສຳຄັນຂອງການຮັກສາສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ແລະ ເສລີພາບໃນການເດີນທະເລແລະການບິນຢູ່ພາກພື້ນ, ແກ້ໄຂຂໍ້ພິພາດຂັດແຍ້ງດ້ວຍສັນຕິວິທີບົນພື້ນຖານກົດໝາຍສາກົນ. ທ່ານ ຈູລີ້ ບີຊອບ ລັດຖະມົນຕີການຕ່າງປະເທດເວົ້າວ່າ, ກະຊວງການຕ່າງປະເທດອົດສະຕຣາລີຫາກໍ່ຈັດພິມເຜີຍແຜ່ປຶ້ມຂາວ ຊຶ່ງໃນນັ້ນມີພາກເວົ້າເຖິງບັນຫາທະເລຕາເວັນອອກ. ທັດສະນະທີ່ບໍ່ປ່ຽນແປງຂອງບັນດາການນຳອົດສະຕຣາລີແມ່ນ ການແກ້ໄຂບັນດາບັນຫາຢູ່ທະເລຕາເວັນອອກຕ້ອງອີງຕາມຫຼັກການນັບຖືກົດໝາຍ, ຕ້ອງປະຕິບັດຕາມຄຳໝັ້ນສັນຍາແລະກົດໝາຍສາກົນ, ພິເສດແມ່ນຄຳພິພາກສາ ຂອງສານອະນຸຍາໂຕຕຸລາການທີ່ ເດິະເຮກ ປະເທດເນີເທີແລນ. ລັດຖະມົນຕີການຕ່າງປະເທດອົດສະຕຣາລີ ຈູລີ້ ບີຊອບ ໃຫ້ທັດສະນະວ່າ ເຖິງວ່າອົດສະຕຣາລີບໍ່ແມ່ນປະເທດທີ່ມີຜົນປະໂຫຍດໂດຍກົງກ່ຽວພັນເຖິງຂໍ້ພິພາດຢູ່ທະເລຕາເວັນອອກກໍ່ຕາມ ແຕ່ທຸກປະເທດຕ້ອງເປີດເສລີພາບໃນການເດີນທະເລ ແລະ ທ່ານ ພີເຕີ ກາສະເກຣົາ ຜູ້ສຳເລັດລາຊະການອົດສະຕຣາລີກໍ່ມີທັດສະນະຈະແຈ້ງກ່ຽວກັບບັນຫານີ້.
ເມື່ອຢາມອົງກາຈັດຕັ້ງການຄົ້ນຄວ້າວິທະຍາສາດແລະອຸດສະຫະກຳແຫ່ງສະຫະພັນທະລັດ (CSIRO) ແລະ ສູນຄົ້ນຄວ້າກະສິກຳສາກົນອົດສະຕຣາລີ (ACIAR), ປະທານສະພາແຫ່ງຊາດຫວຽດນາມໄດ້ເປັນສັກຂີພະຍານພິທີເຊັນ ໂຄງການປະຕິບັດງານລະຫວ່າງກະຊວງວິທະຍາສາດແລະເຕັກໂນໂລຊີຫວຽດນາມ ກັບກະຊວງອຸດສາຫະກຳແລະວິທະຍາສາດປະດິດສ້າງອົດສະຕຣາລີ.
ການຢ້ຽມຢາມປະເທດອົດສະຕຣາລີຢ່າງເປັນທາງການຂອງປະທານສະພາແຫ່ງຊາດຫວຽດນາມ ຫງວຽນທິກີມເງີນ ໄດ້ບັນລຸຜົນສຳເລັດທີ່ຈົບງາມ, ສຳເລັດສິ້ນສຸດປີເຄື່ອນໄຫວການຕ່າງປະເທດທີ່ຟົດຟື້ນຂອງສະພາແຫ່ງຊາດຫວຽດນາມ. ບັນດາການໄປຢ້ຽມຢາມຕ່າງປະເທດ ກໍ່ຄືການຕ້ອນຮັບປະທານສະພາແຫ່ງຊາດ, ຮອງປະທານສະພາແຫ່ງຊາດ ຂອງບັນດາປະເທດທີ່ມາຢ້ຽມຢາມຫວຽດນາມ ໄດ້ສ້າງຄວາມປະທັບໃຈທີ່ດີງາມກ່ຽວກັບສາຍພົວພັນລະຫວ່າງສະພາແຫ່ງຊາດຫວຽດນາມກັບສະພາແຫ່ງຊາດ/ລັດຖະສະພາຂອງບັນດາປະເທດໃນໂລກ, ປະກອບສ່ວນປະຕິບັດເປົ້າໝາຍການຕ່າງປະເທດຂອງຫວຽດນາມໃນຂະບວນວິວັດແຫ່ງການພັດທະນາ ແລະ ເຊື່ອມໂຍງສາກົນ./.
ໂດຍ ແທັງແອັງ